b'\n_START_ARTICLE_\nPovezanost v Alpah\n_START_PARAGRAPH_\nOmre\xc5\xbeje ob\xc4\x8din \xc2\xbbPovezanost v Alpah\xc2\xab\xc2\xa0je zdru\xc5\xbeenje ve\xc4\x8d kot 300 alpskih ob\xc4\x8din iz sedmih dr\xc5\xbeav. Ustanovljeno je bilo leta 1997. Ob\xc4\x8dine, ki so \xc4\x8dlanice omre\xc5\xbeja, si v sodelovanju s prebivalci prizadevajo za uveljavitev trajnostnega razvoja Alp kot njihovega \xc5\xbeivljenjskega prostora. Kot podlaga in vodilo za trajnostni razvoj \xc4\x8dlanicam slu\xc5\xbei Alpska konvencija. Njeno uresni\xc4\x8devanje naj bi za\xc5\xbeivelo tam, kjer imajo posamezniki mo\xc5\xbenost sooblikovanja in sodelovanja: v ob\xc4\x8dini. Da pa ne bi bilo treba vedno odkrivati \xc5\xbee odkritega, omogo\xc4\x8da Omre\xc5\xbeje ob\xc4\x8din \xc2\xbbPovezanost v Alpah\xc2\xab\xc2\xa0 izmenjavo izku\xc5\xa1enj in informacij prek jezikovnih in kulturnih meja. Poleg tega izdaja publikacije in organizira prireditve v \xc5\xa1tirih alpskih jezikih: v sloven\xc5\xa1\xc4\x8dini, franco\xc5\xa1\xc4\x8dini, italijan\xc5\xa1\xc4\x8dini in nem\xc5\xa1\xc4\x8dini.\n_START_SECTION_\n\xc4\x8clanice\n_START_PARAGRAPH_\nOmre\xc5\xbeje ob\xc4\x8din ima ve\xc4\x8d kot 300 \xc4\x8dlanskih ob\xc4\x8din iz Francije, \xc5\xa0vice, Italije, Nem\xc4\x8dije, Avstrije, Lihten\xc5\xa1tajna in Slovenije .  Ob\xc4\x8dine, ki imajo status \xc4\x8dlanice, se morajo strinjati z na\xc4\x8deli Alpske konvencije kot tudi z izdelavo okoljskih ciljev in programov ukrepov za razbremenitev okolja, stalno pa si morajo prizadevati tudi za izbolj\xc5\xa1anje razmer z okoljevarstvenega vidika.\n_START_SECTION_\nAktivnosti\n_START_PARAGRAPH_\nOmre\xc5\xbeje ob\xc4\x8din preko svojih programov podpira \xc5\xa1tevilne projekte._NEWLINE_Trenutno aktualni program dynalp-climate \xc4\x8dlanice podpira pri njihovih prizadevanjih za re\xc5\xa1evanje problematike podnebnih sprememb. Le-ta morajo v enaki meri upo\xc5\xa1tevati varstvo narave ter dru\xc5\xbebeno in gospodarsko komponento. Ob\xc4\x8dinam je za omenjene ukrepe na voljo 300.000 evrov ._NEWLINE_Med letoma 2003 in 2006 je Omre\xc5\xbeje ob\xc4\x8din s programom DYNALP za\xc4\x8delo svoj prvi veliko mednarodni program. S prora\xc4\x8dunom v vi\xc5\xa1ini 2.160.000 evrov je Omre\xc5\xbeje podprlo 52 ob\xc4\x8din, ki so izvajale projekte na podro\xc4\x8dju turizma, varstva narave in pokrajine, gorskega kmetijstva ter trajnostnega razvoja in prostorskega na\xc4\x8drtovanja, in sicer po na\xc4\x8delih Alpske konvencije. _NEWLINE_Med letoma 2001 in 2005 je Omre\xc5\xbeje ob\xc4\x8din vsako leto razpisalo nate\xc4\x8daj "Ob\xc4\x8dina prihodnosti", kjer so bili nagrajeni projekti za trajnostni razvoj v alpskih ob\xc4\x8dinah.\n_START_SECTION_\nOblike sodelovanja\n_START_PARAGRAPH_\nJunija 2003 je bila v Du\xc5\xa1anbeju, glavnem mestu Tad\xc5\xbeikistana, po vzoru Omre\xc5\xbeja ob\xc4\x8din \xc2\xbbPovezanost v Alpah\xc2\xab\xc2\xa0ustanovljena Zveza srednjeazijskih gorskih vasi. Tako kot njena sestrska organizacija v Alpah si tudi mre\xc5\xbea srednjeazijskih ob\xc4\x8din prizadeva za trajnostni razvoj v gorskih ob\xc4\x8dinah in izmenjavo izku\xc5\xa1enj med njimi. \xc4\x8clani obeh organizacij se medsebojno obiskujejo, udele\xc5\xbeujejo se strokovnih ekskurzij in si izmenjujejo informacije ter tako v javnosti uspe\xc5\xa1no \xc5\xa1irijo dobre izku\xc5\xa1nje in projekte.'